Kim Møller var egentlig på jagt efter kantareller. Men nærmest ud af det blå stod han sammen med tre ulvehvalpe på en skovvej omkring Ulfborg.

»Jeg falder jo ikke direkte over dem, men pludselig var de der bare - lige foran mig - sådan 10-15 meter væk«, fortæller Kim Møller, der er en af de personer, der står bag hjemmesiden ulvetracking.dk.

Han går altid med sit kamera på sig. Ikke fordi han regner med at løbe på ulve i tide og utide, men bare fordi han godt kan lide at fotografere det, han ser, når han er ude på en af sine mange ture i den lokale natur.